«Адыгэ унэм» и лэжьыгъэм адэкIи пищэнущ
Олимп мафIэр Сочэ щагъэункIыфIащ. ЯпэкIэ ямылъэгъуауэ, гъэщIэгъуэну икIи зэщIэгъэуIуауэ екIуэкIа щIымахуэ Олимп зэхьэзэхуэр иухащ. ПIалъэ кIэщIкIэ зэхуащIыжащ Олимп паркым щыIэ «Адыгэ унэри». Ауэ тхьэмахуитI нэхъ дэмыкIыу абы и бжэр хузэIуахыжынущ Паралимп зэпеуэм хэтынухэм.
«Адыгэ унэм» и хьэщIэщ УФ-м и Къэрал Думэм и УнафэщI Нарышкин Сергей.
Жириновский Владимир Олимпиадэм кърихьэлIащ. Абы бгъэдэтщ адыгэ модельер СтIащ Юрэ.
Олимпиадэр щекIуэкIа лъэхъэнэм къриубыдэу абы щызэблэкIащ Урысейм и щIыналъэ зэмылIэужьыгъуэхэм я лIыкIуэу, нэгъуэщI къэралхэм къикIа туристу, журналисту мин 40-м щIигъу. Сочэ къалэр зи адэжь щIыналъэ лъэпкъым и тхыдэмрэ щэнхабзэмрэ зэзыгъэлъагъуну зи нэ къыхуикIхэр махуэ псом зэхэкIыртэкъым. Апхуэдэу, Краснодар крайм и администрацэм и жэрдэмкIэ къызэрагъэпэща мы щэнхабзэ проектым куууэ щыгъуазэ защIащ Урысейм и Правительствэм и вице-премьер Козак Дмитрий, «Сочэ-2014» Олимпиадэм и къызэгъэпэщакIуэ комитетым и президент Чернышенкэ Дмитрий, Краснодар крайм и губернатор Ткачев Александр, абы и япэ къуэдзэ Хьэту Жамболэт, Дунейпсо Адыгэ Хасэм и тхьэмадэ Сэхъурокъуэ Хьэутий, ЛДПР партым и пашэ Жириновский Владимир, Сочэ къалэм и Iэтащхьэм и къуэдзэ Филонов Виктор, Адыгэ Республикэм щэнхабзэмкIэ и министр Къул Мухьэмэд, Къэрэшей-Шэрджэс Республикэм щэнхабзэмкIэ и министр Ябгэжьыкъуэ Уэлий, Адыгэ Республикэм спортымкIэ и министр Хьэсанэ Мурат, КъБР-м спортымкIэ и министр АфIэунэ Аслъэн, Краснодар крайм, Адыгэ Республикэм я къалэхэмрэ районхэмрэ я администрацэхэм я Iэтащхьэхэр.
«Адыгэ унэм» и хьэщIэщым шапсыгъхэм я тхьэмадэхэр щопсалъэ АР-м и премьер-министр КIумпIыл Мурат.
«Адыгэ унэм» щызэхуэзащ Тохъутэмыкъуей районым и къуажэхэм я адыгэ унафэщIхэр.
Псом хуэмыдэу хьэщIэхэр куэду щытащ Олимпиадэм и кIэух махуэхэм.
— Мы псори ипэжыпIэкIэ зэгуэр къагъэсэбэпу щытахэм ящыщ? — фIэгъэщIэгъуэну щIэупщIащ Къэрал Думэм и спикер Нарышкин Сергей, «Адыгэ унэм» къыщызэIуаха экспозицэм щеплъым. Адыгэ Республикэм и Лъэпкъ музеймрэ Сочэ къалэм и тхыдэмкIэ музеймрэ я лэжьакIуэхэм ягъэхьэзыра гъэлъэгъуэныгъэр хиубыдэу утыку къралъхьат адыгэхэм я фащэхэр, абыхэм къагъэсэбэпу щыта хьэпшып зэмылIэужьыгъуэхэр, археологхэм къагъуэта хъугъуэфIыгъуэхэр. Псом хуэмыдэу Москва щыщ хьэщIэхэм гъэщIэгъуэн ящIыхъуащ адыгэхэм я лъэпкъ дамыгъэхэр. Ахэр илъэс куэдкIэ зэхуахьэсащ Лазаревскэ къалэм дэт этнографие музейм и щIэныгъэ лэжьакIуэхэм.
«Адыгэ унэм» и хьэщIэщым Нарышкин Сергей щахуэзащ шапсыгъ жылагъуэхэм къикIа нэхъыжьхэм, апхуэдэу тенджыз ФIыцIэм Iус адыгэхэм я жылагъуэ парламентым и лIыкIуэхэм. ХьэщIэр тепсэлъыхьащ Сочэ къалэм и зыужьыныгъэм, Олимпиадэм и екIуэкIыкIэм, апхуэдэу мы щIыналъэм ижь-ижьыж лъандэрэ щыпсэу лъэпкъым и бзэмрэ щэнхабзэмрэ зэрыхъумапхъэм.
«Адыгэ унэ» проектыр къызэрыщыхъуар, адыгэхэм я тхыдэ, щэнхабзэ хъугъуэфIыгъуэхэр зэпымыууэ хэIущIыIу щIыпхъэу къызэрилъытэр нэхъыжьхэм яхуиIуэтащ Адыгэ Республикэм и премьер-министр КIумпIыл Мурати. Ар «Шапсыгъ» цIыхубэ ансамблымрэ Адыгей къэрал университетым и «Нарт» къэфакIуэ гупымрэ я концертым еплъа нэужь музейр къызэхикIухьащ, итIанэ хьэщIэщым щеблэгъащ.
— Краснодар крайм игъэхьэзыра мы щэнхабзэ проектым зэфIэкIышхуэ къагъэлъагъуэу хэлэжьыхьащ ди республикэм и творческэ гупхэри, — къыхигъэщхьэхукIащ абы. — Абы икъукIэ куэдым урегъэгупсыс. Дэ псоми ди къалэныр зэтехуэрт — ар Олимпиадэр хьэщIэхэм папщIэ гъэщIэгъуэну егъэкIуэкIынырт, абы кърихьэлIахэм адыгэ лъэпкъыр зищIысыр егъэлъагъунырт, Урысейм и къарум и хэкIыпIэр абы ис лъэпкъхэм я зэкъуэтыныгъэр арауэ зэрыщытыр наIуэ ящыщIынырт.
«Адыгэ унэм» и лэжьыгъэм пищэнущ Паралимпиадэр къыщызэIуах махуэм — гъатхэпэм и 6-м щыщIэдзауэ.
НЫБЭ Анзор.
